جينديبو هوّا ماليك عربي ديال مملكة قيدار لي كان شارك ف معراكة قرقار ف تحالف ديال 12 مملكة ضد لإمبراطورية لأشورية جّديدة ف 853 قبل لميلاد. جينديبو هوّا أول شخص معروف ف تّاريخ كيتّوصف ب "لعربي"، ؤ نّصبة د كورخ لأشورية لي تّدكر فيها هيّا أقدم وتيقة كاتستعمل كلمة "عرب" كا مجموعة بشرية مستاقلة. جينديبو غالبا كان من شمال لڭزيرة لعربية، ؤ يقدر يكون شارك ف معراكة قرقار باش يدافع على مصالحو ضد نتيصار محتامل ديال لإمبراطور لأشوري شالمانيسر تّالت، سيرتو تّهديد لي يقدر يشكّلو ل طّرقان د لقوافل تّيجارية. على حساب نّصبة لأشورية لي كاتوصف لمعراكة، جينديبو شارك فيها ب 1000 جمل. من بين لحولافا ديالو ف لمعراكة كاين لماليك لأرامي بن هاداد تّاني، ؤ لماليك ليهودي أهاب. من غير هادشي، مامعروف والو على جينديبو ؤ على لعرب ف زمانو. إسرائيل إيفال (1982). The Ancient Arabs: Nomads on the Borders of the Fertile Crescent, 9Th-5Th Centuries B.C. (بنڭليزية). ص. 75.